Assos
Store norske leksikon,Historie,Arkeologi,Klassisk arkeologi,Gresk arkeologi
Assos er en oldtidsby på Lilleasias vestkyst litt syd for Troja og Dardanellene, i det som i dag er Behramkale i Tyrkia.
Assos ble visstnok grunnlagt i det 7. århundre fvt. av grekere fra øya Lesbos i Egeerhavet som ligger på den andre siden av et smalt sund. Arkeologisk er byen blitt studert siden 1880-årene, først av en amerikansk ekspedisjon, siden for det meste av tyrkiske arkeologer. Byen ligger på en høyde med utsikt over sjøen, og er omgitt av usedvanlig velbevarte og imponerende forsvarsmurer, for det meste fra det 4. århundre fvt., men også med eldre partier.Det viktigste monumentet er et tempel for Athene på toppen av høyden, fra sent i det 6. århundre fvt. Tempelet var i dorisk orden, enestående for tidlige greske templer på denne kysten, og hadde 6 x 13 søyler i søylekransen. Noen av søylene er nylig gjenreist. Overbygningen hadde usedvanlig rik skulpturdekorasjon, med relieffer med mytemotiver både på metopene og på arkitraven; det meste av dette finnes nå i museet i Boston, noe også i Paris (Louvre) og Istanbul.Fra hellenistisk tid har byen et velbevart agora (sentralplass), innrammet av søylehaller (stoaer) i flere nivåer på langsidene, og med et kvadratisk rådhus (bouleuterion) i østenden; dessuten finnes et gymnasium (treningsanlegg) og restene av et teater som nylig er restaurert.Byen var aldri politisk betydningsfull, men i en periode i det 4. århundre fvt ble den styrt av elever fra Platons akademi i Athen, og Aristoteles bodde der i noen år. Den levde gjennom hele antikken og ned i bysantinsk tid, og var da biskopsete; det ble bygget et par kirker på restene av antikke bygg. I dag ligger den beskjedne, tyrkiske kystbyen Behramkale like utenfor det arkeologiske området. Les mer i Store norske leksikon Mysia Lilleasia den greske antikken